Apple iPad va iPad mini planshetlarining yangi avlodini taqdim etdi

Avval xabar berganimizdek, Apple kompaniyasi 22-oktabr kuni iPad va iPad mini planshetlarining yangi avlodlari taqdimotini o‘tkazdi. Yangi iPad plansheti 9,7 dyuymli ekranni o‘zida saqlab qolgan bo‘lsa-da, qurilmaning avvalgi avlodlariga qaraganda qalinligi 1,9 millimetrga, og‘irligi 28 foizga kamaygan.

 Apple kompaniyasining marketing bo‘yicha katta vitse-prezidenti Fil Shiller yangi iPad Air taqdimotini o‘tkazmoqda. Foto © AP Photo/Marcio Jose Sanchez
Ta’kidlash joiz, Apple shu paytgacha chiqargan 9,7 dyuymli planshetlarni shunchaki “iPad” deb nomlagan bo‘lsa, yangi planshet iPad Air nomini oldi. Kompaniyaning ta’kidlashicha, iPad Air 2010-yilda chiqarilgan ilk iPad’ga qaraganda 8 marta tezroq ishlaydi.

 iPad Air. Foto © Apple.com
Yangi iPad ikki xil: qora va kumush ranglarda chiqariladi. Wi-Fi’li versiyasi 499 dollardan, uyali modulga ega versiyasi esa 629 dollardan boshlanadi. iPad 2 esa 399 dollarga (16 GB) sotilishda davom etadi.

 iPad Air. Foto © Apple.com
Taqdimotda yangi iPad mini plansheti ham havola etildi. Qurilmaning o‘ziga xos xususiyati uning Retina ekranga (“katta” iPad’nikidek 2048×1536 piksel) egaligidir. Bundan tashqari, unga iPad Air va iPhone 5s kabi 64 bitli A7 protsessor o‘rnatilgan.

 Retina displeyli iPad mini. Foto © Apple.com
Yangi planshet yanada tezkor Wi-Fi bilan ta’minlangan. Batareyasi 10 soatgacha yetishi mumkin.
iPad mini ham qora va kumush rangli korpuslarda chiqariladi. Qurilmaning Wi-Fi’li versiyasi 399 dollardan, LTE’li versiyasi 529 dollardan boshlanadi. Yangi iPad chiqqanidan keyin birinchi iPad mini’ning narxi 299 dollargacha tushishi kutilmoqda.